กฎกระทรวง ฉบับที่ 457 (พ.ศ. 2543) ออกตามความในพระราชบัญญัติการผังเมือง พ.ศ. 2518
กฎกระทรวง
กฎกระทรวง
ฉบับที่ ๔๕๗ (พ.ศ. ๒๕๔๓)
ออกตามความในพระราชบัญญัติการผังเมือง พ.ศ. ๒๕๑๘[๑]
 

อาศัยอำนาจตามความในมาตรา ๕
แห่งพระราชบัญญัติการผังเมือง พ.ศ. ๒๕๑๘ และมาตรา ๒๖ วรรคหนึ่ง และวรรคสาม
แห่งพระราชบัญญัติการผังเมือง พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติการผังเมือง
(ฉบับที่ ๓) พ.ศ. ๒๕๓๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ให้ยกเลิกความในข้อ ๑๒
แห่งกฎกระทรวง ฉบับที่ ๒๙๔ (พ.ศ. ๒๕๓๙) ออกตามความในพระราชบัญญัติการผังเมือง พ.ศ.
๒๕๑๘ และให้ใช้ความต่อไปนี้แทน
ข้อ ๑๒
ที่ดินประเภทที่โล่งเพื่อนันทนาการและการรักษาคุณภาพสิ่งแวดล้อมให้ใช้ประโยชน์ที่ดินเพื่อนันทนาการหรือเกี่ยวข้องกับนันทนาการ
การรักษาคุณภาพสิ่งแวดล้อม หรือสาธารณประโยชน์เท่านั้น
ที่ดินประเภทนี้ในบริเวณหมายเลข
๖.๒ เฉพาะในพื้นที่ที่มีรายการดังต่อไปนี้ ให้ใช้ประโยชน์ที่ดินเพื่อการศึกษาหรือเกี่ยวข้องกับการศึกษา
หรือสถาบันราชการได้ด้วย
ด้านเหนือ จดเส้นขนานระยะ ๑๗๐ เมตร กับแนวเขตที่ดินวิทยาลัยพยาบาลพระจอมเกล้า
ด้านเหนือ
ด้านตะวันออก จดแนวเขตที่ดินสนามกีฬาจังหวัดเพชรบุรี ด้านตะวันออก
ด้านใต้ จดแนวเขตที่ดินวิทยาลัยพยาบาลพระจอมเกล้า ด้านเหนือ
ด้านตะวันตก จดเขตทางรถไฟสายใต้ ฟากตะวันออก


ให้ไว้ ณ วันที่ ๒๑ สิงหาคม พ.ศ. ๒๕๔๓
ชำนิ
ศักดิเศรษฐ์
รัฐมนตรีช่วยว่าการ ฯ รักษาราชการแทน
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรแก้ไขปรับปรุงข้อกำหนดเกี่ยวกับการใช้ประโยชน์ที่ดินประเภทที่โล่งเพื่อนันทนาการและการรักษาคุณภาพสิ่งแวดล้อม
ในเขตผังเมืองรวม เมืองเพชรบุรี ตามที่กำหนดในกฎกระทรวง ฉบับที่ ๒๙๔ (พ.ศ. ๒๕๓๙)
ออกตามความในพระราชบัญญัติการผังเมือง พ.ศ. ๒๕๑๘ เพื่อให้มีการใช้ประโยชน์ที่ดินเพื่อการศึกษาหรือเกี่ยวข้องกับการศึกษา
หรือสถาบันราชการในพื้นที่บางส่วนของที่ดินประเภทดังกล่าวได้
จึงจำเป็นต้องออกกฎกระทรวงนี้




























ชไมพร/แก้ไข
๒๐ พฤษภาคม ๒๕๔๕
(B+A)


[๑]
ราชกิจจานุเบกษา เล่ม ๑๑๗/ตอนที่ ๘๒ ก/หน้า ๑/๕ กันยายน ๒๕๔๓